Preşedintele Consiliului Judeţean (CJ) Bacău a anunţat, miercuri, începerea lucrărilor de reabilitare şi modernizare a unor secţii din cadrul Pediatriei Spitalului Judeţean de Urgenţă, potrivit Agerpres.
Lucrările în valoare de 9,5 milioane euro vizează secţiile ATI şi Chirugie-Ortopedie din cadrul clădirii unde funcţionează Pediatria.
În cadrul proiectului, între cele două secţii aflate la etaje diferite va fi instalat şi un lift-targă care va asigura circuitul între blocul operator şi salonul ATI.
"Pentru conformarea la normele europene în domeniu, vom crea, deasupra clădirii, un spaţiu multifuncţional de relaxare pentru copiii internaţi. Extrem de importantă este dotarea Laboratorului de microbiologie cu analizoare automate de identificare a micro-organismelor şi de efectuare a antibiogramelor, precum şi a secţiilor Pediatrie, A.T.I Obstetrică-Ginecologie, Boli infecţioase adulţi, Nefrologie/Hemodializa, Gastroenterologie cu aparatură medicală de specialitate", a declarat preşedintele CJ Bacău, Valentin Ivancea.
Lucrările sunt realizate cu fonduri prin Planul Naţional de Redresare şi Rezilienţă şi de la Consiliul Judeţean Bacău.
Concomitent cu acest proiect sunt efectuate lucrări de modernizare şi recompartimentare la demisolul şi parterul unui alt corp din SJU Bacău, fondurile fiind asigurate de CJ.
Lucrările în cadrul celor două proiecte ar urma să se termine până la sfârşitul acestui an.